Den 39 år gamle kjenningen av politiet ble onsdag ettermiddag gjennomskuet av lovens lange arm, selv om forkledningen var på plass. Mannen har aldri hatt førerkort, men har likevel kjørt bil i flere år, også i dag, opplyser Midtre Hålogaland politidistrikt.

– Rundt klokken 16 fikk vi melding om at en kjenning var observert kjørende rundt i bilen han nettopp hadde fått utlevert fra politiet. Vedkommende har aldri hatt førerkort, vi sjekket registreringsnummeret og oppdaget at skiltene tilhørte en annen bil, sier operasjonsleder Anne Karlsen til TV 2.

På bilen som skiltene var stjålet fra, befant det seg to ulike skilt. En patruljebil fikk sporet opp kjenningen, forteller hun videre.

– Patruljen stoppet ham litt utenfor Stokmarknes. Han var iført en stor løsbart og solbriller. Som en av tjenestemennene på stedet sa det: Det var litt spesielt. Men han ble såklart gjenkjent, humrer operasjonsleder Karlsen.

39-åringen var ruspåvirket og blir fremstilt for lege for en utvidet blodprøve. Bilen hans blir igjen beslaglagt.